**ОТЧЕТ**

**за дейността на НЧ „Стилиян Чилингиров – 1963” – град Шумен**

**през 2020 година**

Уважаеми читалищни членове,

скъпи гости,

Изписахме още една страница от историята на читалището ни. Днес ще я прелистим, но няма да я забравим! И няма как да я забравим, защото 2020 година остави своя отпечатък - както върху живота ни, така и върху дейността на читалището! През 2020 година загубихме един достоен човек, приятел, колега и музикант – Калин Бояновски – нека да почетем паметта му с едноминутно мълчание!

Пред Вас е поредният отчет, систематизирал данните за дейността на читалището през последната година, но това е и отчет, с който приключва първия ми мандат като председател. За три години постигнахме много, всички заедно, но има какво още да се желае. Когато преди три години поех отговорността да бъда председател, в мен емоциите бяха много различни – притеснение дали ще се справя с тази не лека задача, но и много хъс и ентусиазъм за работа. Продължавам да се уча в движение, защото най – добрият учител е опита, но и съм безкрайно благодарна за подкрепата на екипа, настоятелството и не на последно място на всички, които влагат сърце в читалището ни – диригент, оркестранти, ръководители, и всички вас – нашите членове. Благодаря Ви, че ми давате сили и увереност!

 Уважаеми читалищни дейци,

По традиция Отчетът на настоятелството всяка година започва с читалищните членове.

За 2020 година читалищните членове са 483, действителните са 198. Младите членове са предимно спомагателни - 250, в това число ученици, с които работим и 5 почетни членове.

Настоятелството от една година работи в състав от 7 души, а Проверителната комисия – в състав от трима.

Заседанията се провеждаха с мнозинство, но винаги отсъстваха Светлана Николова, поради факта, че се намира извън границите на страната и Виолета Димитрова, поради неясни причини. Проведени са 4 заседания на настоятелството, в които участие вземат и членовете на Проверителната комисия. Отчитането и изпълнението на бюджета се прави на всяко тримесечие. Разглеждат се въпроси, свързани с работата на колективите, както и такива от други направления на дейността.

**Сътрудничество с други институти**

 И през 2020 година продължи сътрудничеството на НЧ „Стилиян Чилингиров - 1963” с Регионална библиотека „Стилиян Чилингиров”, Драматично-куклен театър „Васил Друмев”, Телевизия Шумен, Регионален исторически музей – Шумен, НЧ „Просвета - 1925” – село Илия Блъсково, с читалищата от цялата община.

Народните читалища са били и ще бъдат институции без аналог в Европа и света. Те са уникални по своя характер и вратите им са отворени за всички, които имат нужда от книги, образование и срещи с изкуството.

Настоятелството благодари за доверието и подкрепата на членовете на всички клубове, които са и членове на читалището, макар 2020 година да ни лиши ог срещи с тях.

 Както до сега, така и през 2020 година, системни и делови са контактите с отдел „Култура, младежки дейности и спорт” при Община Шумен, със заместник – кмета на общината, ръководещ тези дейности г-н Найден Косев, както и с Даниела Вичева – старши експерт в отдела.

 Благодарим на всички за проявеното разбиране и доброто делово сътрудничество. Признателни сме на членовете ни, на съгражданите ни, посрещащи с интерес проявите на читалището.

**ПРОЕКТИ**

През изминалата 2020 година читалище „Стилиян Чилингиров” кандидатства по един проект към Министерството на културата за попълване на библиотечния фонд – нефинансиран.

За съжаление все още няма програми за градските читалища по европейски проекти. Отново искам да отбележа, че има разработен проект, който чака своята реализация – за цялостна реконструкция и рехабилитация на читалищната сграда.

Във връзка с доброто популяризиране на работата на екипа и колективите към НЧ „Стилиян Чилингиров” се изработват и презентират афиши и покани, които привличат публика от различни поколения.

Всеки, прекрачил прага на НЧ „Стилиян Чилингиров” е информиран за разнообразните инициативи през настоящия месец от календарен план, изработен с много въображение и вдъхновение.

**БИБЛИОТЕКА**

 Във всеки отчет, който разглежда читалищната дейност, важно място е отредено на библиотеката, защото нейна е била и винаги ще бъде привилегията да е в основата на всяко едно читалище. Нашата библиотека днес е съвременен информационен център и това дава възможност да съчетава умело автентичност и модерност, виртуалност и реалност, ползотворно съжителство на двата свята – на книгите и на модерните технологии.

Библиотечната дейност през 2020 година беше трудна, но и ползотворна. Трудна, защото работата с читатели беше преустановена след обявеното извънредно положение в страната от 13.03.2020 г., като това продължи до 18.05.2020 г. До средата на месец септември трябваше да се справим с библиотечните задачи без библиотекар, тъй като по лични причини досегашната библиотекарка напусна. От 14.09. постъпва нов библиотекар – Йоана Симеонова. В процеса на работа се установяват някои пропуски и липси, което налага провеждането на инвентаризация. Тя е проведена от 02.11 до 13.11.2020 г. От 16.11.2020 г. библиотеката започна отново работа с читатели. През декември месец отново се наложи да преустановим работата си с читатели, поради влошената епидемиологична обстановка в страната. Библиотечната дейност беше и ползатворна, защото макар и малко на брой, инициативите бяха емоционални и резултатни. Продължи сътрудничеството ни с ДГ Брезичка, НУ Княз Борис І, РБ Стилиян Чилингиров, от която получихме методическа помощ при постъпването на новата библиотекарка.

В Регионална библиотека „Стилиян Чилингиров” през месец ноември бяха проведени курсовете “Дигитализация на комуникациите: онлайн маркетинг на библиотечните услуги” и „Библиотеките и поколението Z –предизвикателства и възможности”, в които се включихме.

Библиотеката разполага с 18 258 библиотечни единици, като през годината са придобити 288 броя за 4397,20 лева. Част от новонабавената литература е придобита от дарители и тук е мястото да благодарим на нашите дарители Иван Караджов, Нина Бояджиева, Галина Гатева, Николинка Петкова, Тодор Янчев, Пенчо Пенев, Кънчо Тодоров, Университетско издателство „Св.Климент Охридски” за тяхната щедрост и добронамереност, а друга част е закупена от читалището.

**Информационно – компютърен център**

На 27. 09. 2011 г. в НЧ „Стилиян Чилингиров - 1963”, беше открит Интернет център с 5 настолни компютъра, 1 мултифункционален принтер, 1 мултимедия и 1 подвижен екран – всичко по Програма „Глобални библиотеки - България” на фондация „Бил и Мелинда Гейтс”. Благодарение на този център успяваме да осигурим лесен и равнопоставен достъп до информация, знание и електронни услуги на гражданите, да се повиши качеството им на живот и информираност и да се ускори развитието на гражданското общество. За съжаление през 2020 година Информационния център работи през първите три месеца и от март 2020 не работи, тъй като помещението е малко и няма нужната квадратура според изискванията.

Програмата „Глобални библиотеки - България” има за цел да насърчи модернизирането на обществените библиотеки в България и да възроди мисията на библиотеката като център за информация и комуникация за всеки, което ние ще продължим да правим и занапред, стига мерките в страната да ни го позволят. Силно се надяваме, че когато мерките разрешат, ще продължим с обученията по начална компютърна грамотност за всички желаещи и членове на читалището.

**Културно – просветна дейност и любителско творчество**

Измина още една година от дейността на НЧ „Стилиян Чилингиров – 1963”. Годината, която остана зад нас, беше необикновена за целия свят. Тя ни изправи пред нови предизвикателства заради пандемията. Особено засегната беше културата, която не може да съществува без срещите с хората в концертните зали, библиотеките и културните центрове. Спазването на социална дистанция, наложените строги мерки с въвеждането на извънредното положение в страната от 13 март 2020 година, остави залите пусти и срещите с публиката невъзможни .

Културната дейност на читалището е подчинена на календарен план, одобрен от читалищното настоятелство, който е диференциран според възрастта и интересите.

Културно – просветната дейност на читалище Стилиян Чилингиров има многообразен и интересен облик и заема съществено място в културния живот на града.

Във връзка с добрата реклама и работата екипа и колективите на читалището, се изготвят и представят афиши, покани и флаери, целта на които е да привлекат повече публика от различни възрасти.

Всички те бяха обявени на входа на читалището в началото на календарният месец.

Въпреки всичко се обръщаме с оптимизъм назад и ви разказваме накратко как протече културната ни програма през изминалите дванадесет месеца.

Бяха проведени два юбилея, които преминаха при много голям интерес. 50 години от основаването на фолклорна група „Веселина” отбелязахме през септември. Гостуваха ни нашите приятели от Алфатар и децата от Весело хорце, Велики Преслав. Получи се прекрасен празник.

През 2020 година много от заплануваните инициативи не можаха да се реализират. ФГ „Веселина” отбеляза и традиционния празник „Бабин ден”.

През 2020 година ГДО „Михаил Биков” участва в организираните ритуални инициативи на Община Шумен – по повод Освещаването на бойните части и знамена, поднасянето на венци и цветя за Дена на Левски, Деня на Ботев и загиналите за Свободата на България, Деня на Съединението на България. С ритуал бе посрещнат и президента на Р България г-н Румен Радев при гостуването му в Каспичан. ГДО „Михаил Биков” участва в тържествената заря по случай честването на националния празник – 3 март и Освобождението на Шумен. По подобаващ начин бе отбелязан и 24 май- Деня на славянската писменост и култура. През тази тежка за всички година партнира на ДКТ „Васил Друмев” в откриването на творческия му сезон и при организирането на МИС – Шумен.

Не бяха малко и концертните прояви на открито. Бяха организирани три концерта пред паметника на Мадатов, пред читалището ни превърнал се вече в традиционен концерт „Майски цветя” и в парк „Студентски”. За пореден път гражданите и гостите на Шумен бяха очаровани от изпълненията на оркестъра. Щастливи сме, че усилията и труда на всички оркестранти и подготвените от диригента д-р Христо Атанасов програми, се оценяват високо, превръщайки оркестъра в търсен и желан партньор на всяко по – мащабно събитие в града.

Всички концертни прояви на ГДО „Михаил Биков” бяха посветена на 50 годишния юбилей, който се проведе на 10.10.2020 година. Под палката на талантливия диригент д-р Христо Атанасов в зала „Арена” при много голям интерес прозвучаха маршове, класика, филмова и народна музика. Гост - солист бе обоистът Ивайло Данаилов от Представителния духов оркестър на Военоморските сили. В юбилейния концерт участие взе и смесения хор „Проф. Венета Вичева” с диригент д- р Христо Атанасов. Благодарим на д-р Атанасов за прекрасната визия на градския духов оркестър ”Михаил Биков”, за интересните идеи, за многообразието в подготвяните програми. Благодарим на всички оркестранти за старанието и професионализма при изпълнението на задачите. **Читалищното настоятелство изразява дължимата признателност към Общинската администрация и на отдел „Култура”,** за разбирането и за помощта към ГДО „Михаил Биков” и екипа на НЧ „Стилиян Чилингиров-1963”.

През изминалата година поради обявената епидемична обстановка спря репетиционния процес на колективите към читалището и школите. Не можаха да се реализират заплануваните концерти и предвидените участия във фестивали, конкурси и срещите на изпълнителите със сродни колективи. Копнежът на изпълнителите от нашите формации за среща с публиката остана нереализиран, но най-важното е запазването здравето на всички.

Едно е сигурно - самодеецът е човек, който има дух. И този дух го съхранява и превежда по трудния път на твореца!

 Благодаря на всички вас, за които най-голямата награда са аплодисментите в залата и радостта в очите на хората!

 Бъдете  здрави, желая ви удовлетворение и много сценични изяви!

 Какво е едно читалище, без своите читалищни членове. И в тази трудна за всички години, те доказаха с подкрепата и вниманието си, че читалище „Стилиян Чилингиров-1963” е необходимо и желано място за срещи, посещения на културни инициативи и концерти.

 Благодарим на всички тях и на техните председатели Янка Любенова, Дияна Велчева и Христина Йоханес. Благодарим за добронамереността, за активното включване в живота на нашето читалище.

Читалище „Стилиян Чилингиров-1963” не е лишено от живот, защото работи с достойни, прекрасни и талантливи оркестранти, художествени ръководители, самодейци и читалищни членове.

**МАТЕРИАЛНО – ТЕХНИЧЕСКА И СТОПАНСКА БАЗА**

Разполагаме с база, която макар и да е общинска, ни е предоставена да я стопанисваме и поддържаме в добър вид.

Във външният вид на сградата има много какво още да се желае. Хигиената в читалището е задължение на г-жа Севдия Харун, която освен нейните задължения, се включва във всяка инициатива на читалището!

Настоятелството счита, че финансово – стопанската дейност, с която са ангажирани председателят и най – вече счетоводителят Детелина Костадинова, бе динамична и ползотворна.

Финансовите средства се изразходват целесъобразно, а бюджета на читалището с приходната и разходната част се приема на общо събрание.

На всяко тримесечие се приемат финансови отчети от читалищното настоятелство и се внасят в счетоводството на отдел „Култура” при Община Шумен.

Читалищата са с държавно делегиран бюджет и на една бройка за 2020 година са осигурени 10 440 лв.

Числеността на нашето читалище е 23,25 и 6 бройки субсидирани от Община Шумен за духовия оркестър. Благодарим отново на отдел „Култура” за попълнението на щатния състав на оркестъра. Благодарна съм и на екипа, с който работя, на всички оркестранти, на художествените ръководители и на всички самодейци. Мисията ни е да работим в престижен културен институт, уважавайки това, което правим и работейки за имиджа на читалището.

Абонати сме на автоматична система за охрана на сградата. По отношение на стопанските разходи се стремим сами да си ги плащаме както и данък сграда, граждански договори за наети допълнително оркестранти, водещи, ръководители, солисти.

Собствените приходи, които читалището си набавя са основно от наеми, такси, членски внос.

Дарители на читалището за 2020 година са: фирмите Херти и Екомакс.

 **Уважаеми читалищни дейци,**

Амбицията ни е да продължим и занапред със същия хъс и сили да работим за доброто име на читалището, нека бъдем здрави и устремени към реализиране на поставените цели, въпреки извънредната обстановка в страната. Мотивът ни е НЧ „Стилиян Чилингиров - 1963” да е желано читалище, работещо за духовността и развитието на културата в град Шумен.

Благодаря ви за вниманието!

28/03/2021 г. Председател: …………….

 Зам.Председател: ………..

 Секретар: ………………..